নিউজ ডেস্ক, বাংলাদেশনিউজ২৪x৭.কম  দেশের ১৯ জেলায় অন্তত: ৩ হাজার ৫শ হেক্টর জমিতে বিভিন্ন জাতের ফুল চাষ হচ্ছে। এর মধ্যে ১৯৮৩ সালে যশোরের ঝিকরগাছা উপজেলার গদখালীতে প্রথম বাণিজ্যিকভাবে ফুল চাষ শুরু হয়। যশোর  জেলায় ফুল চাষের জমির পরিমাণ ৮৫০ হেক্টর। প্রতি বছর এখানে অন্তত্য ১শ কোটি টাকার ফুল উৎপন্ন হলেও এখন পর্যন্ত তা রফতানির সুযোগ সৃষ্টি হয়নি। বর্তমানে যশোর সদর, ঝিকরগাছা, শার্শা, মনিরামপুর ও কেশবপুর উপজেলার ৬০টি গ্রামে বিভিন্ন জাতের ফুল চাষ হচ্ছে। এর মধ্যে রজনীগন্ধা, গোলাপ, গাঁদা, গ্লাডিওলাস ও জারবেরা ফুলের চাষ বেশি হচ্ছে। এছাড়া লিলিয়াম নামে একটি নতুন জাতের ফুল ঝিকরগাছার পানিসারাতে চাষ হচ্ছে। দেশের মাটিতে ওই ফুলের চাষ এটাই প্রথম।  ফুল চাষের নায়ক পানিসারা গ্রামের কৃষক শের আলী ১৯৮৩ সালে মাত্র ৩০ শতক জমিতে  রজনীগন্ধা চাষ করে চমক সৃষ্টি করেন। তার দেখাদেখি এলাকার অনেকেই ফুল চাষের প্রতি ঝুঁকে পড়েন। ফুল চাষ ও এ পেশার সঙ্গে বর্তমানে লক্ষাধিক মানুষ জড়িত রয়েছেন। এর মধ্যে কৃষকের সংখ্যা হচ্ছে প্রায় সাড়ে ৩ হাজার। এ অঞ্চলের ৩শ ফুল ব্যবসায়ী খুচরা ও পাইকারিভাবে রাজধানী ঢাকাসহ বিভিন্ন স্থানে ফুল সরবরাহ করছেন।  গদখালী ফুল চাষী ও ফুল ব্যবসায়ী কল্যাণ সমিতির সভাপতি আবদুর রহিম জানান, দেশের মধ্যে সবচেয়ে ফুল বেশি চাষ হচ্ছে ঝিকরগাছা উপজেলায়। বর্তমানে এ এলাকায় ৩১০ হেক্টর জমিতে রজনীগন্ধা, ১১০ হেক্টরে গোলাপ, ১৭০ হেক্টরে গাঁদা, ১৯০  হেক্টরে গ্লাডিওলাস, ১ একরে জারবেরা ও ৭০ হেক্টর জমিতে অন্যান্য ফুলের চাষ হচ্ছে। এছাড়া এবারই প্রথম পরীক্ষামূলকভাবে পানিসারা গ্রামে ৫০ শতক জমিতে লিলিয়াম ফুলের চাষ করা হয়েছে। আবদুর রহিম নিজেই এ ফুলের চাষ করছেন। তিনি বলেন, এ পর্যন্ত শেড নির্মাণ, বীজ রোপণ ও অন্যান্য খাত বাবদ ৫ লাখ টাকা খরচ হয়েছে। হল্যান্ডের এই বীজ তিনি ভারতের পুনা থেকে আমদানি করেন। বাংলাদেশী মুদ্রায় ১টি বীজের দাম পড়েছে ৬০ টাকা।  গত নভেম্বর মাসে তিনি কয়েক হাজার বীজ রোপণ করেন। ফেব্রুয়ারি মাসে লিলিয়াম ফুল ফুটেছে। এটি দেখতে জাতীয় ফুল শাপলার  অনুরূপ। নানা রঙের এক একটি লিলিয়াম ফুল বিক্রি হয় ১শ থেকে দেড়শ টাকা। বছরে ৪ বার এ ফুল চাষ করা যাবে। আর এ থেকে খরচ বাদে আয় হবে ৩ থেকে সাড়ে ৩ লাখ টাকা।  ফুল চাষীরা জানান, প্রতি বছর এ অঞ্চলে ৭ কোটি টাকার রজনীগন্ধা, ১৬ কোটি ৮০ লাখ টাকার গোলাপ, ১২ কোটি ২৫ লাখ টাকার গ্লাডিওলাস, ১৬ কোটি ৮০ লাখ টাকার গাঁদা, ১৬ লাখ টাকার জারবেরা ও ১ কোটি টাকার অন্যান্য ফুল উৎপন্ন হচ্ছে। প্রতি বছর ১ একর জমিতে গোলাপ চাষে ২ লাখ ৬৫ হাজার টাকা খরচ হলেও নিট মুনাফা থাকে ১ লাখ ৫৪ হাজার টাকা।  সরেজমিন দেখা গেছে, প্রতিদিন এ অঞ্চলের হাজার  হাজার কৃষক তাদের উৎপাদিত ফুল বিক্রির জন্য গদখালী পাইকারি বাজারে নিয়ে আসছেন। আর এ ফুল ব্যবসায়ী ও ফড়িয়ারা ক্রয় করে ঢাকা এবং চট্টগ্রামসহ সড়কপথে বিভিন্ন স্থানে সরবরাহ করছেন। ফুল ব্যবসায়ী কল্যাণ সমিতির নেতা আবদুর রহিম বলেন, এ অঞ্চলে কোটি কোটি টাকার ফুল উৎপন্ন হলেও তা বেচাকেনার জন্য স্থায়ী কোন বাজার গড়ে ওঠেনি। তিনি ফুল চাষ ও সংরক্ষণের ক্ষেত্রে কয়েকটি সমস্যার কথা উল্লেখ করেন। এর মধ্যে ফুলের সুষ্ঠু বাজারজাতকরণে পরিবহন সমস্যা, উন্নত জাতের বীজ, চারা, কলমের অভাব, মূলধন সমস্যা, গবেষণাগার, কোল্ড স্টোরেজের অভাব অন্যতম।  এসব সমস্যা নিরসনের জন্য তিনি ১৪ দফা সুপারিশ করে বলেন, এতে ফুলের গুণগত মান বৃদ্ধি ও ফুলের বাজার সম্প্রসারণ ঘটবে। একই সঙ্গে কাজের সুযোগ সৃষ্টি হবে।  ফুল কৃষিপণ্য কিংবা কৃষি ফসল হিসেবে স্বীকৃতি পেলে দেশের অর্থনীতির চেহারা পাল্টে যাবে। এমন অভিমত যশোরের ফুল চাষীদের।  সূত্রঃ ইন্টারনেট/প্রবাসে প্রতিদিন.  বাংলাদেশনিউজ২৪x৭.কম/এসএ.